钦定古今图书集成/理学汇编/学行典/第203卷 > 李长标
## 钦定古今图书集成/理学汇编/学行典/第203卷 > 李长标

按《句容县志》：“李长标，字出林，别号止庵，邑李文定曾
孙。天性笃至，孩提即知顺亲，事生母刘，色养备至，远
近咸以孝称。岁丙申夏闰五月，母刘忽膺危疾，标医
疗百端，及祷祀靡弗尽力。既罔效，以母素奉佛，因稽
颡佛前，割左臂肉，杂药饵以进，卒不起。躄踊号泣，誓
不欲生，水浆不入口者三日。亲友以大义勗之，始日”
食一粥，朝夕哀思无闲，凡丧葬事宜，一遵《朱子家礼》。
劳伤过度，年仅三十有七，抱病而死。王戎死孝，和峤
生孝，斯人可谓兼之。比岁乙酉，爰易其字曰“止庵”，且
著《止庵之说》以明其志，盖以止为死也。是若人又不
仅以孝名矣。夫世禄之家，鲜克由礼。若长标者，洵未
可多觏也。